Tmintax-il priġunier bbenefikaw mill-parole minn meta bdiet titħaddem is-sistema u ħarġu mill-ħabs qabel skontaw is-sentenza kollha mogħtija mill-Qrati. Tnejn mill-priġunieri kellhom il-parole irtirata u reġgħu spiċċaw fiċ-ċella. Fi żjara lill-uffiċċjali tal-ħabs xogħol fl-ewwel jum tas-sena, il-Ministru tal-Intern u s-Sigurtà Nazzjonali Carmelo Abela wera l-fehma li r-riżorsi tal-istituzzjoni li tamministra l-parole iridu jissaħħu aktar u kien ċar dwar il-viożjoni tal-gvern fuq il-parole. Mindu fl-2013 bdiet titħaddem il-liġi tal-parole kien hemm 18-il prigunier li ħarġu mill-ħabs bil-parole qabel skuntaw is-sentenza kollha tagħhom. Tnejn minnhom iżda reġgħu ddaħħlu l-ħabs minħabba li kisru l-kundizzjonijiet tal-parole. F’kummenti lil tvm.com.mt waqt zjara fil-ħabs, Il-Ministru tal-Intern Carmelo Abela qal li l-istituzzjoni tal-parole għad trid issaħħah ir-riżorsi tagħha biex taħdem aħjar. “Jista’ jkun hemm persuni oħrajn li applikaw għaliha imma jista’ jkun li ma kienx hemm riżors biex ikunu proċessati l-applikazzjonijiet… infatti din hija xi ħaġa li se nkomplu nsaħħu għax jista jkun hemm aktar persuni li jkunu jistgħu jikkwalifikaw,” qal il-Ministru tal-Intern. It-tul tas-sentenza li jeħel priġunier hu wieħed biss mill-fatturi li jiddetermina meta jkunu jistgħu japplikaw għall-parole. Il-bord tal-parole iqis fatturi oħrajn fosthom l-imġieba tal-priġunier fil-ħabs u kemm kien lest isegwi programm ta’ edukazzjoni u taħriġ. Jingħata ukoll piż lill-fehma tal-vittma tar-reat dwar il-priġunier li ikun applika għal parole. Il-Ministru Abela qal li l-politika tal-gvern hija li jħaddem l-parole b’mod meqjus; mingħajr iżda ma tkun mittiefsa is-sigurtà tal-pajjiż. “Tara li jkollok ir-riżorsi, ir-riżorsi li jfisser dawk umani u tan-nies esperti li jsegwu dawn il-persuni u din hija parti mir-riintegrazzjoni tas-soċjetà tagħna fid-dija tax-xogħol per eżempju; jien infurmat li l-esperjenza li dawn in-nies kellhom fid-dinja tax-xol kienet pożittiva,” spjega l-Ministru Carmelo Abela. Waqt laqgħa mal-amministraturi u l-gwardjani tal-ħabs fil-Faċilità Korretiva ta’ Kordin, il-Ministru Abela qal li l-funzjoni tal-ħabs hi biex ikun riformat l-aġir ta’ dawk li żbaljaw u mhux biex ikunu kastigati. Huwa radd ħajr lil dawk li jagħtu sehemhom f’dan il-proċess ta’ riforma b’mod volontarju fosthom id-direttur spiritwali tal-ħabs u ghaqdiet u individiwi oħra li jgħinu fil-proċess ta’ rijabilitazzjoni. Waqt żjara aktar qabel fil-kwartieri tal-Forzi Armati f’Ħal Luqa, il-Ministru Abela ntlaqa’ mill-Kap Kmandant, il-Brigadier Jeffrey Curmi li fost ohrajn spjega lil Minsitru kif jigu koordinati l-operazzjonijiet ta’ tiftix u salvataġġ mil-forzi armati.